Изборном већу Филозофског факултета у Београду

Реферат комисије за избор у звање асистента на Катедри за историју Рима

На седници Изборног већа Филозофског факултета у Београду одржаној 23. фебруара 2023. године изабрани смо у комисију за припрему реферата о кандидатима за избору у звање асистента за ужу научну област Историја Рима са пуним радним временом (на Катедри за историју Рима, Одељење за историју), на одређено време, у трајању од три године.

На конкурс – објављен у листу „Послови“ дана 22. марта о.г, као и у одговарајућим електронским сервисима Факултета и Универзитета – пријавила се мср Сара Лазић.

Прегледавши документе и после пажљивог читања научних радова мср Саре Лазић, закључујући да је пријава комплетна, сачинили смо овај РЕФЕРАТ и подносимо га Изборном већу Филозофског факултета у Београду, у складу са одговарајућим одредбама Статута и Правилника о начину и поступку стицања звања и заснивања радног односа наставника Универзитета у Београду.

Радна биографија

Мср Сара Лазић је рођена 1991. у Београду, а завршила је Земунску гимназију. Постала је студент историје на Филозофском факултету, а након завршених основних, са просеком 9.81, уписала је мастер студије при Катедри за историју Рима које је окончала 2015. године (поново уз одличан просек), одбранивши рад „Рим према централнобалканским племенима у последњем веку Републике“ (ментор Жарко Петковић). Од тада ради на докторској дисертацији „Младост у политици Позне римске републике“ под вођством Ж. Петковића. Избрана је 2020. године за асистента на Катедри за историју Рима. Због израде докторске дисертације боравила је у Лондону и на Хумболтовом универзитету у Берлину, као стипендиста British Scholarship Trust-a и DAAD-a. Укључена је у наставни рад на својој матичној катедри, прво као докторанд у настави, а касније, од октобра 2020. године као асистент. Током акредитационог циклуса од 2021. водила је вежбе из на предмету Римска историја (курс историја Позне републике), а учествовала је и у наставном раду на другим курсевима (историја Раног царства; историја Краљевства и Ране републике)

Сара Лазић је током својим мастер и докторских студија учествовала на пројекту „Римско и рановизантијско присуство на тлу Србије: презентације и интерпретација изворне грађе“ (руководилац проф. Жарко Петковић), а потом, од 2016. била је ангажована на пројекту „Друштво, духовно-материјална култура и комуникације у праисторији и раној историји Балкана“ (руководилац проф. Ненад Тасић) при Балканолошком институту САНУ.

Учествовала је у раду – активно, са рефератима – на три међународна скупа: XXIII међународном конгресу византијских студија (Београд 2016), Међународној конференцији „Миграције од антике до данас“ (Нови Сад, 2018) и XXI међународном симпозијуму византолога „Ниш и Византија“ (Ниш, 2022. године). Током 2020. године радила је на програму обуке за наставнике гимназија за одељења са посебним интересовањима за историју. Ту обуку је спроводио Завод за унапређивање образовања и васпитања у сарадњи са Министраством просвете.

У области истраживачког интересовања госпођице Лазић спадају историја Позне римске републике, као и прошлост Позног царства; управо овим темама посвећени су њени научни радови, мастер и доктoрска теза, написани пре и после овог изборног циклуса. Природом свог задатка ограничени смо на реферат који ће приказати научни рад и достигнућа Саре Лазић од 2020. године, што је релативно кратак временски распон који се садржински наслања на претходни период; отуда, једна важна напомена: мср Сара Лазић је од 2020 наставила, продубила и проширила своја научна интересовања и резултате. То се може видети на основу следеће анализе њених текстова објављених између 2020. и 2023. године.

Научни текстови и научни рад

Као резултат учествовања на Конгресу *Сеобе од антике до данас* у организацији Центра за историјска истраживања Филозофског факултета у Новом Саду настао је рад “Варварска елита у римској служби у периоду од средине IV до средине V века” (2020. године), у којем се плодотворно разматра структура војне аристократије од владавине Констанција II па до последњих година постојања Западног Царства као и до смрти Теодосија II на Истоку. Повећан број варвара у војсци, нарочито Германа, али и припадника других народа, Сармата, Алана, Персијанаца, па чак и Хуна био је последица депопулације области у близини европског лимеса, али и на Истоку. Варваризацији римске војске допринело је и постепено одустајање старог, римског становништва Царства од војничког позива и каријере. Повећању броја варвара у римској војсци ишла је у прилог одлична војничка репутација Германа и других северних народа. Тако се, као последица варваризације војске, стварала варварска војничка аристократија. Временом, нарочито откако су Хорнорије и Аркадије дошли на власт, чак су и припадници царске династије склапали бракове са припадницима варварске војничке аристократије, што је утврдило њихов друштвени положај. Напредовање варвара у римској служби ишло је у корак са ширењем и општим прихватањем хришћанства, иако такав правац није био без странпутица, као што су учешће варвара у аријанском покрету или, чак, пристајање варвара уз њихову домаћу, паганску религију, па и антихришћанско деловање, мада таква тенденција није претезала. Приказујући прилике у војсци и друштву, госпођица Лазић показује и спретност у формулацијима, као и зрелост и сигурност у изношењу и формулисању главних токова овог важног друштвеног процеса.

Плодотворно интересовање за питање положаја варвара у Позном царству г-ђица Лазић је продубила још једним прегледним научним радом „Представе о Панонцима у наративним изворима од I до IV века“, објављеном у Војноисториском гласнику (друга свеска за 2022. годину). Вешто је приказана општа слика у античкој историографији о варварима, нарочито Панонцима у периоду Принципата, при чему је истакнуто, с ослањањем на сведочанства Диона Касија и Апијана, панонско сиромаштво, бедан начин живота, анархичност, храброст, верност и склоност ка превари, уопште сви карактеристични елементи схематизоване слике о средње-дунавским варварима. Но, посебно треба нагласити способност Саре Лазић да уочава и одваја књижевну слику, тј. анисторијску представу о варварима од историјских и етно-историјских елемената који постоје у овим композитним, вишеслојним сведочанствима. Више од половине текста је посвећено – с правом – слици о Панонцима у позноантичким изворима. Нарочито се истиче владавина Валентинијана и Валенса када су значајне позиције у држави заузели њихови земљаци, Панонци. Мотивацију за поновљене тврдње Амијана Марцелина о примитивности, рђавом пореклу, суровости, необразованости, лошој нарави Панонаца, Сара Лазић налази у сукобу између сенаторске аристократије и цара Валентинијана. Упадљиво је да се општа слика о варварским Панонцима није много мењала, без обзира што су неки од њих доживели друштвену промоцију и стигли, временом, до најважнијих положаја у Царству. Са правом је међутим истакнуто да се та општа слика гради с обзиром на портрете појединих истакнутих Римљана панонског порекла.

Од избора у звање асистента, посебно интересовање мср Сара Лазић је развила за епиграфику, посебно позноантичку, на материјалу са нашег простора. Неколико радова на ту тему је већ написано, предато за штампу, али они, из формалних разлога, не могу бити предмет овог реферата. Ипак, један од текстова насталих поводом једног позноантичког налаза из Ниша, управо је објављен. Ради се о заједничком раду „Коштана спатула – лењир из Наиса“ (са Г. Јеремић и С. Витезовић), објављеном у зборнику Биоархеологија на Балкану у издању Српског археолошког друштва (2023. године). Ту је Сара Лазић дала уравнотежен и добро обавештен приказ o кориштењу и употреби алата за писање у антици. Такав прегледни део текста у оквиру чланка о једном локалном налазу никако није без оправдања и смисла: коштана спатула је убедљиво идентификована као средство за поравнавање позадине на писаћој табли, с једне стране, док је са друге, што је заслуга г-ђице Лазић, наглашено да је изоловано и не тако често сведочанство о употреби писма, могуће и на ободима Царства, где се такође осећала потребе за писарима или школама. На класичним текстовима засновано образовање Саре Лазић је дошло да изражаја у овим текстовима; овај текст нас подсећа да се морају знати Хорацијеви стихови или Цицеронова сведочанства о школству у Риму како бисмо разумели смисао наизглед безначајног архелошког остатка са другог краја света.

Главнина напора госпођице Лазић у протеклом трогодишњем периоду односио се рад на њеном докторату, докторат овог обима и значаја није ни био предвиђен да се заврши за три године. Као што је било речено у реферату којим се Већу предлагало да се она запосли на Катедри за историју Рима, тема доктората је истраживачка и подразумева много рада, размишљања и знања како би се тај текст могао написати онако како чланови комисије и сама Сара Лазић то очекују. Да није било њеног креативног рада на докторату, чини се да ни значајни резултати на другим пољима не би имали пуног смисла. Како би се докторат окончао и предао, потребно је још и рада и времена, што ће унапредити способности Саре Лазић, дати јој могућности да у већој мери развије свој историографски начин закључивања. Пажљиво смо пратили умножавање њених напора у последњим годинама, напредовање и развој аналитичког мишљења и историографског такта, што је, како сведоче и други радови, чини самосталним и упућеним истраживачем. Захваљујући, дакле, конкретном увиду у раду на докторату Саре Лазић можемо известити Веће да је овај велики посао при крају и да ће донети значајне резултате.

Педагошкиразвој

Упоредо са научним радом, Сара Лазић је учествовала у настави, настављајући, као асистент, да унапређује своје способности али и саму наставу на Катедри за историју Рима. Приљежно је радила у комисији за одбрану два мастер рада. Вредно се ангажовала у настави, на часовима, са студентима, групно и индивидуално, показујући такт, стрпљење, истрајност, добру вољу. Посебан напор улагала је да студенти побољшају своје писмено изражавање, не само у формалном смислу, већ и у логичком, садржинском, уопште да развију, на пољу историје, способност разумевања и самосталног писања. Она је у раду са студентима показивала добро темперирани педагошки оптимизам, што су студенти, па и наставници на Катедри, препознавали као примерно сарадничко ангажовање.

Поред наведених квалитета, вреди истаћи и њене проширене компетенције: самостално држи вежбе из историје Позне републике, а учествује, као сарадник, активно и креативно, на вежбама из историје Раног царства и Ране републике. Притом, г-ђица Лазић припрема један нови курс – из историје Позног царства – који дуго није био држан на Катедри за историју Рима (па ни раније док се римска историја предавала на Катедри за историју Старог века) и који ће почети самостално да држи након одговарајуће одлуке Катедре, Одељења па и једне административне одлуке. Унапређујући сопствене педагошке вештине – што ће наставити да чини, пошто увек има места напретку – Сара Лазић је знатно допринела настави на Катедри за историју Рима. Овај утемељени утисак потписника, заснован на посматрању и искуству, потврђују и резултати евалуације; студенти њен рад на вежбама из Римске историје оцењују највећом оценом (5.00).

Уџбеник Саре Лазић – *Историја 5. Уџбеник са одабраним историјским изворима за пети разред основне школе* – необично је важан за оцену њеног педагошког рада. Текст је ослобођен сувишности, али не и правог историјског садржаја. Материјал се износи поступно, сагласно интелектуалном и емотивном узрасту ђака, али без репетитивности, општих запажања и, што је нарочито приметно, узалудног набрајања података које је сам себи циљ. Истовремено, тај приручник представља добродошлу прекретницу у литературу тог типа: текст наиме није оптерећен потребом да се симплификацијом обесмисли садржај, да се због забринутости да се деца „не оптерете“, састави збир поједностављених чињеница без смисла. Даље, уџбеник Саре Лазић показује да се мора наставити прекинута традиција да историјски податак служи идеји, а не да би се износио сам за себе. Написан је полетно, свежим а не окошталим „уџбеничким“ стилом, има одговарајућу динамику, добро је илустрован, те, укупно, представља значајан напредак у односу на текстове које се данас нуде у нашим школама.

Закључак

Закључујемо да мср Сара Лазић испуњава све формалне и стварне услове да буде асистент на Катедри за историју Рима, Одељења за историју Филозофског факултета у Београду. Предлажемо Већу, на основу чињеница, аргумената и оцена изнесених у овом реферату, да подржи наш предлог да се г-ђица Лазић изабере на поменуто радно место. Она то заслужује и по свом досадашњем раду, по показаним резултатима, али и по потенцијалу за одличног сарадника и научника који у њој препознајемо.

Београд, 29. мај 2023. год.

Комисија:

др Александра Смирнов, доц. на Одсеку за историју Филозофског факултета у Новом Саду

др Жарко Петковић, проф. на Одељењу за историју Филозофског факултета у Београду (писац реферата)

др Снежана Ферјанчић, проф. на Одељењу за историју Филозофског факултета у Београду